Ryan Zapolski

Ryan Patrick Zapolski (s. 11. marraskuuta 1986 Erie, Pennsylvania, Yhdysvallat) on yhdysvaltalainen uransa lopettanut jääkiekkomaalivahti. Hän torjui perhostyylillä.

Ura

Seuraura
Zapolski pelasi vuodet 2005–2007 NAHL-joukkue Mahoning Valley Phantomsissa. Hänellä oli jälkimmäisellä kaudellaan 2006–2007 liigan paras torjuntaprosentti (92,9%) ja Zapolski valittiin ensimmäiseen tähdistökentälliseen. Vuodet 2007–2011 hän kävi Mercyhurst College. Zapolski toimi ensimmäisellä yliopistokaudellaan 2007–2008 joukkueen kakkosmaalivahtina Matt Lundinille, mutta kaudella 2008–2009 hän nousi Lundinin ohi Mercyhurstin ykkösmaalivahdiksi ja kantoi suurimman osan joukkueen torjuntavastuusta. 

Kaudella 2009–2010 Zapolski valittiin AHA:n konferenssin kolmanteen ja kaudella 2010–2011 konferenssin toiseen tähdistökentälliseen. Hän siirtyi viimeisen yliopistokautensa päätteeksi, huhtikuussa 2011 ECHL-joukkue Florida Everbladesiin, jossa Zapolski pelasi yhden playoff-ottelun.

Yliopistovuosiensa jälkeen Zapolski pelasi kaksi seuraavaa kautta ECHL:ssä, jossa hän edusti tuona aikana peräti viittä eri seuraa torjuen niistä neljässä. Kaudella 2011–2012 Zapolski puki päälleen Stockton Thunderin, Kalamazoo Wingsin, Toledo Walleyen ja Gwinnett Gladiatorsin paidan pelaten yhteensä 15 runkosarjaottelua. Kaudella 2012–2013 hän jatkoi Gladiatorsissa, mutta Zapolski siirtyi kuitenkin lokakuussa 2012 South Carolina Stingraysiin, jossa hän pelasi loppukautensa. Zapolski pelasi varsinaisen tulokaskautensa ECHL:ssä saaden tililleen yhteensä 40 runkosarjaottelua. Hän pelasi liigassa huippukauden saavuttaen koko liigan arvokkaimman pelaajan (CCM U+ Most Valuable Player), vuoden tulokkaan (CCM Rookie of the Year) ja parhaan maalivahdin tittelin (Reebok Goaltender of the Year). Zapolski valittiin ECHL:n ensimmäiseen tähdistökentälliseen, tulokkaiden tähdistökentälliseen sekä kahdesti liigan kuukauden ja kolmesti viikon pelaajaksi. Hän pelasi myös ECHL:n tähdistöottelussa. 

Zapolskilla oli kaudella 2012–2013 myös ECHL:n paras torjuntaprosentti (94,2%) ja päästettyjen maalien keskiarvo (1.64), jotka ovat molemmat liigan kaikkien aikojen ennätyksiä. Zapolski esiintyi kauden aikana myös lainalla AHL:ssä Wilkes-Barre/Scranton Penguinsin ja Milwaukee Admiralsin luukkuvahtina, mutta ei saanut kummassakaan joukkueessa otteluita tililleen.

Kaudeksi 2013–2014 Zapolski siirtyi 1+1-vuotisella ja try-outin sisältäneellä sopimuksella SM-liigajoukkue Rauman Lukkoon. Hänen koejaksonsa tuotti loppukauden sopimuksen marraskuun maaottelutauolla. Zapolskin kausi oli lopulta hyvin nousujohteinen. Hän torjui kauden aikana Lukolle 30 voittoa varsinaisella peliajalla sekä seitsemän nollapeliä. Zapolski nousi 28. voitollaan Lukon seurahistorian kaikkien aikojen eniten yhdessä kaudessa voittoja torjuneeksi maalivahdiksi ohi Tom Draperin ja Boris Roussonin. Hän nousi myös seitsemännellä nollapelillään joukkueen kaikkien aikojen eniten nollapelejä torjuneeksi maalivahdiksi Draperin ohi. Zapolski palkittiin SM-liigan helmikuun 2014 kuukauden pelaajana. Hän voitti kauden päätteeksi SM-pronssia. Huhtikuussa 2014 Zapolski teki vuoden mittaisen jatkosopimuksen Lukon kanssa. Myös kaudella 2014–2015 hän torjui runkosarjassa seitsemän nollapeliä. Tammikuussa 2015 Zapolski teki Lukon kanssa taas vuoden jatkosopimuksen.

Zapolski torjui kaudella 2015–2016 runkosarjassa kymmenen nollapeliä. 3. helmikuuta 2016 vieraissa Espoo Bluesia vastaan hän torjui SM-liigauransa 23. nollapelinsä runkosarjassa ja nousi Tim Thomasin ohi SM-liigan kaikkien aikojen eniten nollapelejä runkosarjassa torjuneeksi ulkomaalaismaalivahdiksi. Zapolski torjui seuraavan ja runkosarjan viimeiseksi jääneen nollapelinsä 27. helmikuuta 2016 Oulun Kärppiä vastaan, jolloin hän nousi 24. nollapelilillän Lukon seurahistorian eniten nollapelejä runkosarjassa torjuneeksi maalivahdiksi Petri Vehasen ohi. Zapolski oli kauden päätteeksi ehdola SM-liigan parhaalle maalivahdille myönnettävän Urpo Ylönen -palkinnon voittajaksi, mutta palkinnon vei lopulta kuitenkin HIFK:n Ville Husso.

Kaudeksi 2016–2017 Zapolski siirtyi kaksivuotisella sopimuksella KHL-joukkue Jokereihin. Hän nousi joukkueen pääasialliseksi vastuunkantajaksi ja torjui 40 pelaamassaan runkosarjaottelussa viisi nollapeliä. Zapolski valittiin vuoden 2017 vaihteessa KHL:n viikon maalivahdiksi. Kauteen 2017–2018 hän lähti Karri Rämön aisaparina. Zapolskin asema lähtökohtaisena ykkösmaalivahtina vankistui kuitenkin syyskauden mittaan Rämön oltua pitkään sivussa koko syys- ja lokakuun ajan. 17. lokakuuta 2017 ottelussa Ak Bars Kazania vastaan hän rikkoi Jokereiden seurahistorian nollaputkiennätyksen, joka oli Tim Thomasin (228.41 minuuttia) hallussa SM-liigasta kaudelta 2004–2005. Zapolski piti joukkueensa maalin puhtaana kaikkiaan 245.36 minuutin ajan, kunnes Ak Barsin Jiří Sekáč onnistui yllättämään hänet. Zapolski torjui lopulta eniten nollapelejä (9) KHL:n runkosarjassa. Hänet valittiin myös liigan viikon maalivahdiksi lokuussa 2017 ja tammikuussa 2018 sekä KHL:n lokakuun parhaaksi maalivahdiksi. Zapolski valittiin kauden aikana myös KHL:n tähdistöotteluun. Joulukuussa 2017 hän teki Jokereiden kanssa kaksivuotisen jatkosopimuksen.

Zapolski jakoi kaudella 2018–2019 varsin tasaisesti Jokereiden torjuntavastuun Jānis Kalniņšin kanssa, jolle hän jäi lopulta niukasti kakkosmaalivahdiksi. Toukokuussa 2019 Zapolskin ja Jokereiden välinen sopimus koskien kautta 2019–2020 purettiin yhteisymmärryksessä, ja sittemmin Zapolski siirtyi monikansalliseen EBEL-liigaan itävaltalaisseura Vienna Capitalsiin.

Maajoukkueura
Zapolski edusti Yhdysvaltoja Pyeongchangin olympiakisoissa 2018, jolloin hän toimi joukkueen vastuunkantajana koko turnauksen ajan.
Zapolski pelasi myös Deutschland Cupissa vuosina 2013, 2015 ja 2017, joista ensimmäinen turnaus päättyi voittoon.

Ennätykset 
Zapolski on SM-liigan kaikkien aikojen eniten nollapelejä (24) runkosarjassa torjunut ulkomaalaismaalivahti sekä Lukon seurahistorian kaikkien aikojen eniten nollapelejä runkosarjassa torjunut maalivahti.

Tilastot

Maajoukkuetilastot

Lähteet

Viitteet

Aiheesta muualla 

Yhdysvaltalaiset jääkiekkomaalivahdit
Vuonna 1986 syntyneet
Elävät henkilöt